পুর নিয়োগ মামলায় তল্লাশি ইডির! উদ্ধার বিপুল নগদ

ওয়েব ডেস্ক : পুর নিয়োগ দুর্নীতি মামলায় (Municipal recruitment case) শহরে ফের তল্লাশি চালাল ইডির (ED)। আর সেই তল্লাশিতে উদ্ধার হল বিপুল পরিমাণ অর্থ। তারাতলার এক ব্যবসায়ীর বাড়িতে তল্লাশি চালিয়ে বিপুল পরিমাণ অর্থ ইডি আধিকারিকরা উদ্ধার করেন বলে খবর। পাশপাশি কয়েক কিলো সোনাও লেকটাউনের অফিস থেকে উদ্ধার করা হয়েছে বলে সূত্রের খবর।

সূত্রের খবর, বুধবার ওই ব্যবসায়ীর বাড়িতে হানা দেয় কেন্দ্রীয় তদন্তকারী সংস্থা ইডি (ED)। তল্লাশি চালানোর সময় সেই বাড়ির আলমারী থেকে বিপুল পরিমাণ নগদ টাকা উদ্ধার করা হয়। সূত্রের খবর, ইতিমধ্যে টাকা গোনার মেসিন এনে সেই অর্থ গোনা হচ্ছে। টাকার পাশাপাশি ব্যাবসায়ীর লেকটাউনের অফিস থেকে অনেক সোনাও উদ্ধার করেছে তদন্তকারীরা। এখনও সেখানে তল্লাশি চলছে বলে সূত্রের খবর।

আরও খবর : পার্ক স্ট্রিটে যুবক খুনের ঘটনায় গ্রেফতার ২

প্রসঙ্গত, মঙ্গলবার সকাল থেকে পুর নিয়োগ দুর্নীতি মামলার (Municipal recruitment case) তদন্ত চালাচ্ছে ইডি (ED)। শহরের একাধিক জায়গাতেও হানা দেন ইডি আধিকারিকরা। সূত্রের খবর, এই মামলায় বেশ কিছু খবর তদন্তকারীদের হাতে এসেছে। তার পরেই আজ তদন্তে বিপুল টাকা ও সোনা উদ্ধার হয়েছে।

উল্লেখ্য, এই মামলায় দীর্ঘদিন ধরে তল্লাশি চালাচ্ছে ইডি (ED)। গ্রেফতার করা হয়েছে অয়নশীল সহ অনেককে। তাঁদের জেরা করার পরেই এই মামলায় বেশ কিছু গুরুত্বপূর্ণ তথ্য হাতে আসে তদন্তকারীদের। সেই সুত্র ধরেই চলতি মাসে একাধিক জায়গায় তল্লাশি চালায় ইডি। এই মামলায় মন্ত্রী সুজিত বসুর বাড়িতে ও রেস্তোঁরাতেও তল্লাশি চালানো হয়েছে। এবার সেই মামলায় কলকাতার এক ব্যবসায়ীর বাড়ি ও অফিস থেকে নগদ টাকা ও সোনা উদ্ধার করল এনফোরসমেন্ট ডিরেক্টরেট।